Асен Златев
Асен Иванов Златев е български състезател по вдигане на тежести.

Биография 
Роден е на 23 май 1960 г. в с. Царимир, Пловдивско. Започва състезателната си кариера в СК „Марица“ (Пловдив) под наставничеството на Ганчо Карушков. Учи в Средно спортно училище „Васил Левски“ в град Пловдив.

Спортната му кариера е в категориите 75 кг и 82,5 кг и започва ударно. През 1980 г. е европейски шампион в Белград. Същата година на летните олимпийски игри Москва е олимпийски шампион в категория до 75 кг. Следват златни медали от европейски първенства (1982, 1984, 1985) и сребърни (1981, 1983). Световен шампион през 1982 и 1986 г. и сребърен медалист (1981, 1983 и 1985). Носител на приза „Златен килограм“. Поставя 20 световни рекорда. Готви се за още три олимпиади, но не участва в тях по независещи от него причини. Капитан на националния отбор повече от единадесет години. Четиринадесет години няма загуба на подиума. 
Спортист № 1 на България за 1986 г.

В националния отбор по вдигане на тежести остава до 1992 г. Състезава се в Бундеслигата по щанги на Германия за отборите на Лаймен и Кемниц.

След края на спортната си кариера са занимава с частен бизнес в областта на млекопреработването. Почетен гражданин на Пловдив от 2000 г.

Източници 
 Биография на Асен Златев на сайта sporta.bg

Български щангисти
Български олимпийски шампиони
Заслужили майстори на спорта
Почетни граждани на Пловдив
Почетни граждани на София
Хора от област Пловдив